የመንግሥታቱ ድርጅት በሰሜን ኮሪያ ላይ ማዕቀብ መጣሉን ተከትሎ ቻይና የንግድ ተቋማትን ልትዘጋ ነው
የተባበሩት መንግስታት ድርጅት የጸጥታው ጥበቃ ምክር ቤት በሰሜን ኮሪያ ላይ የጣለውን አዲስ ማዕቀብ ተከትሎ ቻይና በሃገሯ የሚገኙ የሃገሪቱ ንግድ ተቋማትን እንደምትዘጋ ገልጻለች፡፡የኮሪያ ልሳነ ምድር ውጥረትም እንደቀጠለ ነው፡፡ሰሜን ኮሪያ ስድስተኛዋን የሃይድሮጅን ቦምብ ሙከራ ማካሄዷን ተከትሎ የተባበሩት መንግስታት ድርጅት የፀጥታው ምክር ቤት በቅርቡ በሃገሪቱ ላይ አዲስ ማዕቀብ መጣሉ ይታወቃል።ፒዮንግያንግ ወደ ውጭ በምትልካቸው የጨርቃጨርቅ ምርቶች ላይ ክልከላ መጣል እና ወደ ሀገሪቱ የነዳጅ ምርት አለመላክ የሚለው ዋነኛው የማዕቀቡ ትኩረት ነው።በፒዮንግያንግ ላይ አዲስ የተጣለውን ማዕቀብ ተከትሎም የሃገሪቱ ዋና የንግድ ሸሪክ የሆነችው ቻይና በሃገሯ የሚገኙ የሰሜን ኮሪያ የንግድ ድርጅቶችና ወኪሎችን በ120 ቀናት ውስጥ ወይም እስከ ፈረንጆቹ አቆጣጠር ጥር 1 ድረስ አዘጋለሁ ብላለች።የቻይናው ውጭ ጉዳይ ሚኒስትር ሉካንግ ድርጅቶቹን ለመዝጋት የወሰነው በቅርቡ የፀጥታው ምክር ቤት በሰሜን ኮሪያ ላይ በጣለው አዲስ ማዕቀብ መሰረት ነው ብለዋል።ከሰሜን ኮሪያ ጋር በትብብር የተመሰረቱና ከቻይና ውጭ ያሉ የሽርክና ተቋማትም ይዘጋሉ ተብሏል፡፡ባሳለፍነው ሳምንትም ቻይና ከሰሜን ኮሪያ ጋር ባላት የንግድ ግንኙነት ላይ ቅነሳ ማድረጓን አስታውቃ አንደነበር ይታወሳል፡፡የቻይናን እርምጃ ተከትሎ ከፒዮንግያንግ በኩል የተሰጠ አስተያየት የለም፡፡በአሜሪካው ፕሬዝደንት ዶናልድ ትራምፕና በሰሜን ኮሪያው ፕሬዝደንት ኪም ጆንግ ኡን የቃላት ጦርነት የታጀበው የኮሪያ ልሳነ ምድር ውጥረት አሁንም እንደቀጠለ ነው፡፡የቀድሞ የሲአይኤ ተንታኝ ጁንግ ፓክ የፕሬዝደንት ትራምፕና የፕሬዝደንት ኪም ጆን ኡን ንግግርና አጸፋ ፕሮፓጋንዳ ነው ይላሉ፡፡የሰሜን ኮሪያ ዜጋ የሆነውና አሁን በስደት ላይ ሚገኘው የፖለቲካ ተንታኙ ካንግ ምዩንግ ዱ በበኩላቸው አንዳቸው ከአንዳቸው በመሻል ቆም ብለው ለምን አያስቡም ይላሉ፡፡